SL Uradni list Evropske unije C 10/11

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 10/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„MALATYA KAYISISI“

EU št.: TR-PDO-0005-01221 – 13.5.2014

ZGO ( ) ZOP ( X )

1. Ime

„Malatya Kayısısı“

2. Država članica ali tretja država

Turčija

3. Opis kmetijskega proizvoda ali živila

3.1 Vrsta proizvoda

Razred 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Malatyi Kayısısı je ime za posušene marelice vrste Hacıhaliloğlu. Marelice Hacıhaliloğlu so vrsta Prunus armeniaca L. iz družine rožnic.

Fizične značilnosti:

Barva: rumena

Vlaga: (največ) 25 %

suha snov: (najmanj) 75 %

Oblika sadeža in tekstura: ovalna oblika, meso sadeža je debelo

Velikost:

Velikostni razred: 0 (Velika) 1 2 3 4 5 6 7 8 Največja velikost Najmanjša velikost Število posušenih sadežev/kg Največ 80 81–100 101–120 121–140 141–160 161–180 181–200 201–220 Najmanj 221

Kemijske značilnosti:

Sestava 100 g posušenih marelic „Malatya Kayısısı“: voda: (največ) 25 %, energija: (najmanj) 200 kcal, skupaj sladkor: (najmanj) 50 %, skupna vsebnost prehranskih vlaknin: (najmanj) 5 %, kalij (K): (najmanj) 900 mg.

Organoleptične značilnosti:

Marelice „Malatya Kayısısı“ imajo čvrsto teksturo ter bogato aromo in visoko vsebnost sladkorja. Po zaužitju pustijo sladek okus in aromo.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vsi postopki, vključno s sajenjem mladik, namakanjem, gnojenjem, obrezovanjem, spravilom, žveplanjem in sušenjem, morajo potekati na geografskem območju iz točke 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

3.6 Posebna pravila za označevanje proizvoda, za katerega se uporablja registrirano ime

Naslednji podatki morajo biti čitljivo in neizbrisno napisani ali natisnjeni na pakiranju marelic „Malatya Kayısısı“:

— trgovsko ime in naslov, kratko ime in naslov ali registrirana blagovna znamka podjetja,

— številka serije,

— ime blaga – Malatya Kayısısı,

— velikostni razred,

— naslednja logotipa:

4. Jedrnata opredelitev geografskega območja

Regija Malatya se nahaja v zgornjem porečju Evfrata regije Vzhodne Anatolije v Turčiji na zemljepisni širini 38°29′03″ S in zemljepisni dolžini 38°08′11″ V. Regija Malatya obsega središče mesta Malatya in okrožja Elazığ-Baskil, Kahramanmaraş-Elbistan, Sivas-Gürün and Adıyaman-Gölbaşı.

5. Povezava z geografskim območjem

Marelice „Malatya Kayısısı“ dosegajo najvišjo raven kakovosti v omejenem območju mestnega središča Malatya in okrožij iz točke 4 zgoraj. To geografsko območje izstopa tudi kot območje, kjer se proizvajajo največje količine visokokakovostnih marelic „Malatya Kayısısı“. Lastnosti podnebja in tal tega posebnega območja so si zelo podobne, vrste, ki se tam gojijo, pa sestavljajo kultivarji Malatya Kayısısı. Na območjih, kjer se pridelujejo marelice „Malatya Kayısısı“, je za sestavo tal značilna rahlo alkalna glinasta ilovica in ilovica z visokim deležem apna, katerega vsebnost organskih snovi je med nizko in srednje visoko. V tleh, na katerih se gojijo marelice, ni težav s slanostjo. Skupna uporabna vsebnost fosforja in variabilna vsebnost kalija v tleh sta ustrezni in na visoki ravni. Povprečna vrednost podatkov je bila pridobljena z analizo različnih vzorcev tal, vzetih iz sadovnjakov marelic „Malatya Kayısısı“ v Malatyji in na okoliških območjih.

Na geografskem območju, kjer se proizvajajo marelice „Malatya Kayısısı“, so zime mrzle (najmanj –15 °C), poletja pa vroča in suha. Povprečna letna temperatura je 14–15 °C. Temperature, ki v obdobjih zorenja in sušenja dosežejo 35 °C do 45 °C, so zelo pomembne za sušenje marelic „Malatya Kayısısı“, vlažnost pa je okrog 25–30 %. Povprečna letna količina padavin v regiji je med 350 mm in 400 mm. Pomembno je, da je v obdobju zorenja in sušenja vreme suho in brez oblačka, saj je dež glavni dejavnik, ki škodi kakovosti posušenih marelic „Malatya Kayısısı“. Sadeži marelic „Malatya Kayısısı“ so čvrste teksture in enotne rumene barve in velikosti ter imajo bogato aromo in visoko vsebnost sladkorja. Marelice „Malatya Kayısısı“ se zlahka razlikujejo od drugih marelic po edinstveni aromi in okusu. Pri gojenju marelic ima ključno vlogo dejstvo, da so podnebni pogoji, zlasti med spravilom, idealni za sušenje sadežev (nizka relativna vlaga in obilica sončne svetlobe). Posušene marelice „Malatya Kayısısı“, ki jih je proizvedlo strokovno in izkušeno osebje s pomočjo tradicionalnih metod, je mogoče zlahka razlikovati od marelic, proizvedenih v drugih regijah.

Marelice „Malatya Kayısısı“ so se popolnoma prilagodile podnebnim in talnim razmeram na tem območju. Ključni dejavniki, zaradi katerih se to območje razlikuje od drugih območij gojenja marelic, so podnebne in talne razmere, idealne za gojenje marelic in sušenje proizvedenih količin visokokakovostnega kultivarja Malatyi kayısısı. Marelice „Malatya Kayısısı“ potrebujejo suha in vroča poletja ter vlažne in hladne zime. Vroče in suhe podnebne razmere, ki prevladujejo v obdobju razvoja in zorenja sadežev, so potrebne za gojenje sadežev z visoko vsebnostjo sladkorja. Velika razlika med dnevnimi in nočnimi temperaturami v času zorenja prav tako znatno prispeva k visoki vsebnosti sladkorja v marelicah „Malatya Kayısısı“.

Marelice v Malatyji za cvetenje in razvoj sadežev potrebujejo sorazmerno dolgo hladnejše zimsko obdobje z od 1 100 do 1 600 urami na temperaturi pod +7,2 °C. Poleg tega imajo marelice „Malatya Kayısısı“ idealne razmere za rast v rahlo alkalnih (pH 7,5–8,5) ilovnatih tleh z visoko vsebnostjo apna. Vse te ekološke lastnosti so v Malatyji prisotne na optimalen način. Marelice „Malatya Kayısısı“ najvišje kakovosti se gojijo znotraj meja prej navedenega območja, ko se poskušajo gojiti zunaj tega območja, pa se zmanjšajo donos, količina pridobljenih suhih marelic ter kakovost proizvoda. Ob upoštevanju tega vidika marelic „Malatya Kayısısı“ je mogoče sklepati, da imajo kultivarji „Malatya Kayısısı“ slabo zmožnost prilagajanja.

V obdobju zorenja in sušenja mora biti vreme suho in brez oblačka. Marelice „Malatya Kayısısı“ se od drugih vrst marelic razlikujejo zaradi soobstoja posebnega geografskega območja in visokokakovostnih kultivarjev marelic, ki so se temu geografskemu območju popolnoma prilagodili. Pri poskusu gojenja marelic „Malatya Kayısısı“ na različnih območjih se kakovost sadežev močno zmanjša, kar je odvisno od spreminjajočih se ekoloških razmer. Navedene izgube so lahko nizek donos, nizka vsebnost topnih trdnih snovi, manjša velikost sadeža, majhna količina pridobljenega suhega proizvoda in nizka kakovost sadežev. Ta dejstva kažejo, da se marelice, ki se gojijo v Malatyji, razlikujejo od tistih, gojenih na drugih območjih. Pri gojenju marelic ima ključno vlogo dejstvo, da so podnebni pogoji, zlasti med spravilom, idealni za sušenje sadežev (nizka relativna vlaga in obilica sončne svetlobe).

Marelice „Malatya Kayısısı“ se proizvajajo na tem območju na tisoče let. Pridelava, spravilo, žveplanje in sušenje marelic so se mnoga leta izvajali z enakimi tradicionalnimi naravnimi načini. Marelice „Malatya Kayısısı“ so od zmeraj del življenja prebivalcev te regije. Pridelava marelic je postala takšna spretnost prebivalcev te regije, da so v preteklosti svoje otroke že v zgodnjem otroštvu učili o podrobnostih tega postopka, s čimer nadaljujejo tudi v današnjem času.

Zahvaljujoč temu poučevanju otrok od zgodnjega otroštva o pridelavi, spravilu ter sušenju in žveplanju marelic skozi delo z družino bodo ti nadaljevali s tradicijo pridelave in v prihodnosti postali specializirani proizvajalci. Najpomembnejši dejavnik za visokokakovostno sušenje marelic je, da žveplanje izvaja izkušeno osebje. Ta postopek zahteva posebno strokovnost, delo in specializacijo.

Marelice „Malatya Kayısısı“ imajo za provinco Malatyja poseben pomen in so simbol te province. Provinca Malatyja je znana tudi pod imenom svetovna prestolnica marelic. V tej provinci in njenih okrožjih se vzorci z marelicami „Malatya Kayısısı“ uporabljajo celo kot simboli na trgih. Na nekaterih pomembnih trgih so prav tako zgrajeni mnogi spomeniki. Poleg tega obstaja festival, posvečen marelicam „Malatya Kayısısı“, ki se tradicionalno organizira vsako leto z različnimi dogodki.

Sklic na objavo specifikacije

(drugi pododstavek člena 6(1) te uredbe)

—

(1) UL L 343, 14.12.2012, str. 1.